- లాభాల స్వీకరణకు మొగ్గు!
నవతెలంగాణ- వాణిజ్య విభాగం
ఆగస్టు 10తో ప్రారంభమయ్యే వారంలో దేశీయ స్టాక్‌ మార్కెట్లను ప్రధానంగా వివిధ కంపెనీల ఆర్ధిక ఫలితాలు, ద్రవ్యోల్బణం, పారిశ్రామికోత్పత్తి సూచీలకు తోడు అమెరికా ఫెడరల్‌ రిజర్వు నిర్ణయాలు ప్రభావితం చేయనున్నాయి. ఈ వారంలో పలు కార్పొరేట్‌ కంపెనీలు తమ 2015-16 ఏప్రిల్‌ నుంచి జూన్‌తో ముగిసిన త్రైమాసికం ఆర్ధిక ఫలితాలను ప్రకటించనున్నాయి. ఇందులో టాటా స్టీల్‌, సన్‌ఫార్మాస్యూటికల్‌, ఎస్‌బిఐ, గోద్రెజ్‌ ఇండిస్టీస్‌, ఎన్‌ఎండిసి, బోష్‌, కోల్‌ ఇండియా, అశోక్‌ లేలాండ్‌, అరబిందో ఫార్మా, జిందాల్‌ స్టీల్‌ అండ్‌ పవర్‌, నాల్కో, ఐఒసి, టాటా పవర్‌, బిపిసిఎల్‌, హిందాల్కో, సెయిల్‌ తదితర సంస్థలున్నాయి. దీంతో ఆయా కంపెనీలతో పాటు ఆ రంగంలోని ఇతర కంపెనీల షేర్లను ఇవి ప్రభావితం చేయనున్నాయి.
దేశ ఆర్ధిక వ్యవస్థలో స్తబ్దత, రిజర్వు బ్యాంకు ఆఫ్‌ ఇండియా కీలక వడ్డీ రేట్లను యథాతథంగా కొనసాగిస్తూ తీసుకున్న నిర్ణయం వల్ల ఈ వారంలో మదుపర్లు లాభాల స్వీకరణకు మొగ్గు చూపే అవకాశాలున్నాయని బ్రోకర్లు అంచనా వేస్తున్నారు. మరోవైపు సాధారణం కంటే తక్కువగా వర్షపాతం చోటు చేసుకోవడం మార్కెట్లపై ఒత్తిడి పెంచే అవకాశాలున్నాయి. ఆగస్టు 12న ఈ ఏడాది జూన్‌ మాసం వినియోగదారుల ద్రవ్యోల్బణం సూచీ (సిపిఐ), పారిశ్రామికోత్పత్తి సూచీ (ఐఐపి) గణంకాలను ప్రభుత్వం వెల్లడించనుంది. ఆగస్టు 14న జులై మాసం టోకు ద్రవ్యోల్బణం సూచీ, వాణిజ్య సూచీలను కేంద్ర గణంకాల శాఖ ప్రకటించనుంది. ద్రవ్యోల్బణం సూచీలు, ఐఐపి గణంకాలు మదుపర్లను ప్రధానంగా ప్రభావితం చేయనున్నాయి.
ఈ పరిణామాలకు తోడు ప్రస్తుత పార్లమెంట్‌ సమావేశాల్లో వివిధ ఆర్ధిక బిల్లుల పురోగతి మార్కెట్లకు కీలకం కానున్నాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, ముడి చమురు ధరలను మదుపర్లు ప్రధానంగా తీసుకోనున్నారు.
రెండో వారంలోనూ లాభాలు
వివిధ కారణాల వల్ల వరుసగా రెండో వారంలోనూ దేశీయ స్టాక్‌ మార్కెట్లు లాభాల్లో ముగిశాయి. ఆగస్టు7తో ముగిసిన వారంలో బిఎస్‌ఇ సెన్సెక్స్‌ 122 పాయింట్లు లేదా 0.4 శాతం రాణించి 28,236 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 32 పాయింట్లు లేదా 0.4 శాతం పెరిగి 8,565 వద్ద నమోదయ్యింది. బిఎస్‌ఇలో మిడ్‌క్యాప్‌ సూచీ 2.5 శాతం, స్మాల్‌క్యాప్‌ సూచీ 2.3 శాతం చొప్పున రాణించాయి. ఈ వారంలో రిజర్వు బ్యాంకు ఆఫ్‌ ఇండియా మూడో ద్వైమాసిక ద్రవ్య పరపతి విధాన సమీక్షలో కీలక వడ్డీరేట్లను యథాతథంగా కొనసాగించింది. కార్మికులు, ఉద్యోగుల ప్రావిడెంట్‌ ఫండ్‌ నిధులను స్టాక్‌ మార్కెట్లోకి ప్రవేశపెట్టారు. పలు కంపెనీల ఆర్ధిక ఫలితాలు కూడా మార్కెట్లకు మద్దతునిచ్చాయి. ప్రభుత్వ రంగ బ్యాంకులకు రానున్న నాలుగేళ్లలో రూ.70వేల కోట్ల మూలధనం సమకూర్చుతామని ప్రభుత్వం ప్రకటించడంతో బ్యాంకింగ్‌ షేర్లకు మద్దతు లభించింది.
మీ స్నేహితులకు రికమెండ్ చెయ్యండి